钦定古今图书集成/明伦汇编/官常典/第720卷 > 于琮
## 钦定古今图书集成/明伦汇编/官常典/第720卷 > 于琮

按《唐书于志宁传》：志宁曾孙休烈。休烈子琮，字礼用，
落魄不事事，以门资为吏，久不调，驸马都尉郑颢独
器之，宣宗诏选士人尚公主者，颢语琮曰：“子有美才，
不饰细行，为众毁所抑，能为之乎？”琮许诺。中书舍人
李潘知贡举，颢以琮托之，擢第，授左拾遗。初尚永福
公主，主未降食帝前，以事折匕箸，帝知其不可，妻士
“大夫”，更诏尚广德公主。咸通中，以水部郎中为翰林
学士，迁中书舍人，阅五月，转兵部侍郎，判户部。八年，
同中书门下平章事，进中书侍郎，兼户部尚书。为韦
保衡所构，检校司空、山南东道节度使，三贬韶州刺
史。保衡败，僖宗以太子少傅召。未几，复为山南节度
使，入拜尚书右仆射。黄巢陷京师，以病卧家。巢欲起
为相，琮辞疾，贼迫胁不止，乃曰：“吾死在旦夕，位宰相，
义不受污。”贼遂害之。